**Beretning Generalforsamling i VOKS 25. maj 2019**

Velkommen til vor tredje ordinære generalforsamling.

Inden vi går til beretningen vil jeg lige **præsentere bestyrelsen.**

Brit Stenbjerg Larsen – repræsentant for Ordruplund GF sekretær og kasserer

Tonny Petersen – repræsentant for Baunens GF

Inger Kæregaard – repræsentant for Næsgårdens GF

Henning Balslev Clausen - repræsentant for Lindegården GF og ansvarlig for hjemmeside

Peter Høegh – repræsentant for Ordrup Præmiegrunde

Kirsten Møller - repræsentant for Kårup Skov og Ordrup Næs GF – og formand

**Møder**

Siden sidste generalforsamling den 3. Juni 2018 har vi afholdt 2 bestyrelsesmøder i 2018 ( sept og okt )og 1 bestyrelsesmøde i 2019 (marts).

Ved siden af møderne har vi – som i de andre år - haft en livlig mail- og telefonkorrespondance med hinanden i bestyrelsen og med repræsentanter fra diverse fonde, myndigheder og pressen.

Hertil er afholdt en række møder - i skoven med entreprenører og repræsentanter fra projektet Istidsruten, Geopark Odsherred og Naturstyrelsen Vestsjælland. Ved disse møder har to – tre repræsentanter fra bestyrelsen deltaget.

**Skovdag - sensommer**

Som I ved skal vi i I følge vor samarbejdsaftale med Naturstyrelsen Vestsjælland hvert år, den anden uge i september afholde en ”Skovdag” hvor medlemmer af VOKS går miljøerne efter for evt. slidskader og beskære hvor det måtte være hensigtsmæssigt, så underskoven ikke gror op og dækker redskaberne og udsynet.

I september 2018 afholdt vi derfor den første ”Sensommerdag i skoven”.

Ud over bestyrelsen deltog 11 medlemmer. Vi havde en herlig arbejdsdag – 4 timer - sammen, hvor vi kiggede miljøerne efter for skader og beskar planter - især på Sletten - og der blev også tid til at samle ganske mange svampe.

Heldigvis kunne vi konstatere at alle redskaber var i fin orden. Kun enkelte figurer i Eventyrdalen rokkede lidt. Det er efterfølgende blevet ordnet af vor entreprenør.

Bestyrelsen vil også i år indkalde til ”Sensommerdag i skoven” – 2. Lørdag i september. Sæt det i jeres kalender. Vi håber at I og mange af vore medlemmer vil møde op.

**Finansiering - bevillinger**

Vi – ikke mindst Brit - har lige som de andre år udført et pænt stort arbejde med at følge op på de bevillinger vi har modtaget de tidligere år og med at søge om nye midler fra gamle såvel som nye donorer. Vi har sidste år modtaget tilsagn om midler fra Odsherreds Kommune, en private mindre fonde og Istidsruten/Nordeafonden i alt godt og vel 200.000 kr.

Brit vil i sin redegørelse fortælle hvad, der er ansøgt og hvad vi har opnået af nye økonomiske tilskud siden sidste generalforsamling.

**Status for projektet**

Status er : Vi er kommet ganske langt med vort projekt. Fire miljøer og to vandrestier er nu etableret. Formidlingspavillionen er på vej. Det er vi godt tilfredse med.

**Begejstring**

Vi får rigtig mange positive tilkendegivelser fra begejstrede bedsteforældre og børnefamilier. Især begejstrer det nye Bevægelsesmiljø og Eventyrdalen meget. Her kommer folk i flok og leger sammen i alle aldre.

**Hærværk - tyveri**

Men desværre må vi også konstatere at hærværksfolk og tyve er på spil i skoven. Den ene hængekøje er flået ned (men nu atter sat på plads), historierne i Eventyrdalen forsvinder ( men er kommet tilbage ved et medlems gode hjælp til genanskaffelse) og ikke mindst er svævebanen ude af drift fordi stolesædet er fjernet – simpelthen fjernet. Det kræver en stige og særligt værktøj.

Vi er meget bekymrede for om dette fortsætter. Vi har overvejelser om at melde det til politiet og at gå i medierne med det. Hvad synes I ? Hvordan tackler vi dette bedst ? Det er rigtig træls.

Den Lille Legepladsfabrik har aldrig før været ude for, at der øves hærværk på en svævebane på denne måde. De har tilbudt – uden beregning – at sætte en ny stol op. Det er vi meget taknemmelige for. Vi har ikke selv penge til det. Det er en meget flot gestus.

**Resterende opgaver**

Tilbage i projektet står så de tidligere planer for Rydningen med udfordringsbaner og en bedre og mere synlig markering af projektet i Ordrup By. Det har vi ikke økonomiske midler til at realisere og jeg må indrømme at bestyrelsen nok er der, hvor vi i hvert fald for en tid stopper arbejdet med at søge yderligere økonomiske midler. Hvis denne del af projektet skal realiseres kræver det at andre medlemmer end den nuværende bestyrelsen tager disse opgaver på sig.

Bestyrelsen har aftalt at færdiggøre Formidlingspavillionen på Åsvej, i et samarbejde med Istidsrutens folk og GeoPark Odsherred og naturligvis Naturstyrelsen som er ejeren af området. Friluftsrådet og Nordeafonden/Istidsruteprojektet finansierer Pavillionen.

Endvidere bliver det Istidsrutens folk, der bliver ansvarlige for at udvikle formidlingsdelen, der skal handle om klimaforandringer og landskabsdannelse, herunder istidens dannelse af vort landskab. Det bliver et GPS båren system, hvor borgere og turister kan følge vore vandreruter og undervejs får fortalt om istiden og landskabsdannelse. I formidlingspavillionen vil der blive placeret plancher og modeller, der illustrerer istiderne. Det bliver spændende.

**Folderne**

Folderne går som varmt brød. Der er nu uddelt 3500 foldere – og vi har desværre ikke flere. Skal flere trykkes skal vi rejse nye økonomiske midler. Ikke så mange, men dog. Er der mon medlemmer, der har mulighed for at trykke foldere ? Men først skal vi ha folderen opdateret. Det er vi i gang med.

**Samarbejder**

Samarbejdet med Den Lille Legepladsfabrik har fungeret fortrinligt. De har hele tiden været overordentligt lydhøre over for vore ønsker. Det er robuste miljøer de har lavet med gode og flotte løsninger og af høj kvalitet. Stor tak til Peter Houlkjær og hans team.

Vi har også et meget fint samarbejde med Naturstyrelsen og Odsherreds Kommune. Naturstyrelsen Vestsjælland har hjulpet med at få fældet en række træer for at give plads til miljøer og bedre udsigt på Sletten. Odsherreds Kommune har også i år været behjælpelige med økonomisk støtte og har været meget fleksible omkring afregning af vore udgifter, så vi har kunnet få mest muligt ud af de bevilligede midler.

**Hjemmesiden**

Hjemmesiden, som Henning er administrator for, fungerer fint - synes vi selv. Den gør det nemt at finde os og let at finde informationer om projektet.

**Klubhus**

Tonny stiller fortsat beredvilligt sit hus til rådighed for vore møder – det er blevet vort klubhus. Det har hjulpet meget til at vore udgifter til møder har været holdt på et minimum.

**Flere medlemmer**

Jeg synes at vi kan være særdeles tilfredse med hvad vi pt. har opnået. Men der er behov for en øget kommunikationsindsats, en indsats for at gøre flere foreninger og deres medlemmer interesseret i projektet fremadrettet.

Vi har brug for at få flere medlemmer og medlemsbidrag. Den bedste metode er om vi alle direkte opfordrer vore naboer, vore foreninger og dem vi møder i skoven til at bidrage. Vi har fået meget etableret. Det skal også vedligeholdes løbende og skulle meget gerne holde mange år endnu.

Det sikres igennem **den lokale opbakning og medlemmernes engagement**.

**Hvordan gør vi det bedst?**

Tak for ordet

Hermed er der åbent for spørgsmål og debat.

På valg er Henning, Tonny og Brit, som alle ønsker genvalg.

Inger skal vælges ind i stedet for Jørgen for et år.

Vi mangler et medlem og en supplement.

Peter Hoegh ønsker at udtræde – har generalforsamling i dag.